Beluský, Martin, poslanec NR SR (2021-12-10):
Ďakujem za slovo, pán podpredseda. Vážené panie poslankyne, páni poslanci, pán minister, už sa blížime ku koncu rozpravy o zákone roka, o návrhu štátneho rozpočtu na rok 2022. Osobne by som očakával väčšiu diskusiu, ale nechcem nikomu nič vyčítať, veď každý sa k tomu postavil tak, ako pokladal za potrebné. Pán minister, nemyslím si, že zdržujete, ja si myslím, že je dobré, že reagujete v rozprave, pretože minulí ministri za predchádzajúcich vlád tak nerobili, a je správne, ak sú tie argumenty navzájom sú povedané, aby si každý mohol spraviť svoj obraz. Ja som viac-menej k rozpočtu už povedal, čo som chcel v tej časti písomne prihlásených, ale úplne na konci svojho vystúpenia som povedal, že vyzývam koalíciu alebo vládu, aby ešte splnila ten sľub, ktorý dali pri rokovaní návrhu zákona o tých očkovacích poukazoch. Je mi to, je mi, áno, je mi, je mi trošku ľúto, že sa tu z toho spravili teraz také preteky, že predtým nás tam bolo navrhnutých 500 eur, 300 eur, teraz 200 eur. Ja mám pozmeňujúci návrh, ktorý hovorí o 100 eurách. Ja som si vedomý toho, aké v rozpočte máme možnosti, a, samozrejme, že tie priority sa dajú zmeniť, ale ja nie som momentálne vo vláde, čiže tie priority sú nadstavené tak, ako to chcete vy, to sa patrí rešpektovať, ale na druhú stranu pokladal som za dôležité to, aby sme v rozprave k tomuto zákonu hlasovali o sľube, ktorý ste dali vy ako koalícia, nie my ako opozícia. Inak by som s takýmto návrhom, priznám sa, že neprišiel. A v tom návrhu zákona o tých očkovacích poukazoch ten sľub tých 100 eur pre všetkých dôchodcov, teda aj očkovaných, aj neočkovaných, on tu zaznel tak, že ako keby to tam bolo napísané v tom návrhu zákona, nie, že to tam bude, ale že to tam je, a kto za to proste nezahlasuje, tak vlastne chce tým dôchodcom tie peniaze zobrať. Mne bolo ľúto, že to tam nebolo dopracované, lebo to bol podľa mňa správny návrh, pretože naozaj najmä seniori, ľudia nad 60 rokov sú momentálne veľmi ohrozenou skupinou. Sú to ľudia, ktorí už mnohí z nich aktívne nepracujú. Ak pracujú, tak tie zárobky zase nepatria medzi tie vyššie a, samozrejme, tie náklady na bývanie, na potraviny, na lieky majú rovnaké ako všetci ostatní. Pri liekoch teda ešte aj zvýšené, pretože v starobe sa vám to zdravie už začína viacej zhoršovať. A ten návrh takej tej pomoci jednorazovej, bolo povedané, že na tie zvýšenie cien energie, ale vôbec celkovo aj zmiernenie tých dôsledkov pandémie, aj tie potraviny, ja si myslím, že bol veľmi správny a bol by to dobrý signál aj pre tých ostatných dôchodcov neočkovaných, že aj na nich myslíme. A preto som si dovolil pripraviť pozmeňujúci a doplňujúci návrh, v ktorom teda navrhujem dať hlasovať o tom, že znížime rezervu štátneho rozpočtu na rok 2022, v ktorom sa rozpočtuje rezerva na covid, to znamená rezerva vo výške 700 mil. eur, a odtiaľ navrhujem zobrať peniaze, ktoré by sme vyplatili potom tým dôchodcom vo výške 100 eur, tak ako to bolo sľúbené. No a, samozrejme, každý potom nech v hlasovaní vyjadrí, či s tým súhlasí, alebo nesúhlasí. Ja som dal už časový priestor na to, aby s tým prišiel niekto iný, keďže tak nebolo, tak som si dovolil tento pozmeňujúci návrh pripraviť a budem rád, ak v piatok o 17.00 hod. sa nájde aj niekto z koalície, kto tento návrh podporí. Viacej už nebudem zdržovať a teraz prejdem k doslovnému prečítaniu. Pozmeňujúci a doplňujúci návrh poslanca Národnej rady Slovenskej republiky Martina Beluského k vládnemu návrhu zákona o štátnom rozpočte na rok 2022, návrh rozpočtu verejnej správy 2022 – 2024 (tlač 632): V § 1 odsek 6 znie: „(6) Rezervy štátneho rozpočtu sa v roku 2022 rozpočtujú v celkovej sume 1 618 158 022 eur, jej rozdelenie je uvedené v prílohe č. 6.“ § 7 znie: „(1) § 7 Na zmiernenie dôsledkov pandémie ochorenia na COVID-19 a zmiernenie rastu cien, energie a potravín sa v roku 2022 poskytne každej jednej fyzickej osobe, ktorá do konca roku 2021 dovŕšila vek aspoň 60 rokov a má trvalý alebo prechodný pobyt na území Slovenskej republiky, jednorazová finančná pomoc vo výške 100 eur. (2) Finančná pomoc podľa ods. 1 sa považuje za podporu poskytovanú z prostriedkov štátneho rozpočtu podľa osobitného predpisu,17) (3) Jednorazová finančná pomoc podľa ods. 1 sa v oprávnenej fyzickej osobe poskytne do 31. januára 2022. Podrobnosti ustanoví vláda nariadením.“ Poznámka pod čiarou k odkazu 17 znie: „17) § 9 ods. 2 písmena j) zákona číslo 595/2003 Z. z. v znení neskorších predpisov.“ Doterajší § 7 sa prečísluje na § 8. 3. V prílohe č. 6 výdavková rezerva na negatívne vplyvy pandémie ochorenia COVID-19 v prvom stĺpci sa číslo 717 440 826 nahrádza číslom 581 804 426 a v poslednom priadku Spolu v prvom stĺpci sa číslo 1 753 794 422 nahrádza číslom 1 618 158 022 eur. Ďakujem.